Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Здружение за развој Млади за јавен интерес-Дебар, преку застапникот Исамудин Османлиу, поднесена против Решение на Министерството за образование и наука, по предметот Барање за пристап до информации од јавен карактер, на 25.04.2025 година го донесе следното

**Р Е Ш Е Н И Е**

1. Жалбата изјавена од Здружение за развој Млади за јавен интерес-Дебар, преку застапникот Исамудин Османлиу, поднесена против Решение на Министерството за образование и наука бр.03-5197/2 од 04.04.2025 година, заведена во Агенцијата под бр.08-126 на 10.04.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.03-5197/2 од 04.04.2025 година.

**О Б Р А З Л О Ж Е Н И Е**

Здружение за развој Млади за јавен интерес-Дебар, по електронски пат на 01.04.2025 година поднело Барање за пристап до информации од јавен карактер до Министерството за образование и наука, со кое побарало по е-маил да му се достави електронски запис од следната информација:

„Дали со законски или подзаконски акти е регулирано и дозволено користење на финансиски средства од сметка на училиште за организирање прослава по повод пензионирање на вработен во училиштето?“.

Постапувајќи по ова Барање, Имателот на информации на 04.04.2025 година до Барателот му доставил Решение бр.30-51997/2 со кое се прифаќа Барањето на Барателот. Во Образложението на Решението е наведено: „Основните уличишта може да имаат повеќе сметки: бутска, сметка на дотации, сметка за самофинансирачки активности, донаторски сметки. Основните општински училишта со во надлежност на општините, односно единки корисници на општините. Основното општинско училиште доставува до основачот (советот на општината) финансиски план за одобрување на средствата како и годишна сметка. Финансирањето е уредено со Закон за буџети, Законот за извршување на буџетот на Република Северна Македонија и Законот за финансирање на единиците на локалната самоуправа.“

Незадоволен од наведеното Решение, Барателот на информации во законски предвидениот рок, поднесе Жалба заведена во Агенцијата под бр. 08-126 на 10.04.2025 година. Во Жалбата е наведено: „...На ден 04.04.2025 година доставено ни е по електронска пошта Решението со архивски број 03-5197/2 со кое барањето се прифаќа, но во одговорот нема одговор на нашето барање туку општи правила и надлежности по што во електронска порака побараме уште еднаш да одговорат на конкретното барање, односно прашање, но оттаму добивме одговор дека Министерството одговорило согласно информациите со кои располага. Не прифатливо и невозможно е Министерството за образование и наука на РСМ да нема информација дали е дозволено користење на државни пари за организирање прослава..“

Агенцијата со електронски допис бр.08-126 од 10.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации - Министерството за образование и наука по електронски пат на 11.04.2025 година до Агенцијата го достави оспореното Решение бр.03-5197/2 од 04.04.2025 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.03-5197/2 од 04.04.2025 година **на Имателот на информации го потврди**, поради следното:

По разгледувањето на Барањата, Жалбите, Решението и Одговорот на жалба на Имателот на информации, Агенцијата констатира дека во конкрениот случај, Имателот на информации постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение со кое го прифаќа Барањето на Барателот и му доставува соодветен одговор.

Што се однесува до наводите на поднесената Жалба на Жалителот дека „нема одговор на нашето барање туку општи правила ... Министерството одговорил согласно информациите со кои располага“, Агенцијата му укажува на Барателот на информации дека со оспореното Решение му доставил соодветен одговор на бараната информација, односно информации со кои Министерството располага.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, поради што Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор/Zëvendës drejtor,**

 **Blerim Iseni**